S’Ardia

Curren s’Ardia! Caddos galiardos
e cavalleris lean sa falada
a tottu cursa, a briglia abbandonada
pesende gloriosos istendardos.

Faghen proas terribiles d’azzardos
pro cudda antiga fide ereditada
dae Santu Antine e cunsagrada
dae sos generosos coros sardos.

E benin da ogni idda ’e Sardigna
a bider s’Ardia, a bider s’ispettaculu
de custa antiga moda sedilesa.

Ei sa idda ’e Sedilo benigna
e fiera rinnoat su meraculu
in custa festa ’e forza e de bellesa.